Na temelju članka 6. stavka 2. Zakona o savjetima mladih („Narodne novine“ broj 41/14 i 83/23) i članka 32. Statuta Općine Malinska - Dubašnica („Službene novine Primorsko-goranske županije“ broj 7/21, 39/24), Općinsko vijeće Općine Malinska - Dubašnica, na sjednici održanoj dana \_\_\_\_\_\_\_\_\_ 2025. godine, donijelo je

**ODLUKU  
o osnivanju Savjeta mladih Općine Malinska - Dubašnica**

**I. OSNOVNE ODREDBE**

**Članak 1.**

(1) Ovom se Odlukom uređuje osnivanje Savjeta mladih, njihov djelokrug, postupak izbora članova savjeta mladih te druga pitanja od značaja za rad savjeta mladih.

**Članak 2.**

(1) Savjet mladih osniva se kao savjetodavno tijelo Općinskog vijeća Općine Malinska – Dubašnica (u daljnjem tekstu: Općinsko vijeće), koje promiče i zagovara prava, potrebe i interese mladih na području općine Malinska - Dubašnica.

(2) Svrha osnivanja Savjeta mladih ostvaruje se na način da se omogući sudjelovanje mladih u odlučivanju o upravljanju javnim poslovima od interesa i značaja za mlade, aktivnog uključivanja mladih u javni život te informiranja i savjetovanja mladih.

**Članak 3.**

(1) Mladi, u smislu ove Odluke, su osobe s prebivalištem ili boravištem na području Općine Malinska - Dubašnica koji u trenutku podnošenja kandidature za članstvo u Savjetu mladih imaju od navršenih petnaest do navršenih trideset godina života te kao takvi imaju pravo biti birani za člana Savjeta mladih.

(2) Izrazi koji se koriste u ovoj Odluci, a imaju rodno značenje koriste se neutralno i odnose se jednako na muški i ženski spol.

**II. SASTAV, NAČIN I POSTUPAK IZBORA ČLANOVA SAVJETA MLADIH**

**Članak 4.**

(1) Savjet mladih ima pet članova.

(2) Članove Savjeta mladih na temelju pisanih i obrazloženih kandidatura, bira Općinsko vijeće.

**Članak 5.**

(1) Općinsko vijeće pokreće postupak izbora članova Savjeta mladih objavom javnog poziva za isticanje kandidatura za članove Savjeta mladih (u daljnjem tekstu: javni poziv).

(2) Javni poziv objavljuje se na mrežnim stranicama Općine Malinska - Dubašnica, a obavijest o objavljenom javnom pozivu, prema dostupnim kontaktima dostavlja se udrugama mladih i za mlade, srednjim školama, visokim učilištima i podmladcima političkih stranaka koji djeluju na području općine Malinska – Dubašnica,

(3) Javni poziv iz stavka 1. ovog članka sadržava opis postupka izbora, uvjete za isticanje kandidatura propisane Zakonom o savjetima mladih, rokove za prijavu i rokove u kojima će biti provedena provjera zadovoljavanja formalnih uvjeta prijavljenih kandidata te izbor članova Savjeta mladih.

**Članak 6.**

(1) Kandidature za članove Savjeta mladih na temelju javnog poziva ističu udruge opredijeljene za rad s mladima i za mlade te drugi registrirani oblici organiziranja mladih sa sjedištem na području Općine Malinska - Dubašnica, kao i neformalne skupine mladih.

(2) Kada je predlagatelj kandidature iz stavka 1. ovog članka neformalna skupina mladih, ona se mora sastojati od najmanje pet mladih.

**Članak 7.**

(1) Kandidatura obavezno sadrži sljedeće podatke:

* naziv i sjedište ovlaštenog predlagatelja,
* podatke o kandidatu (ime i prezime, OIB, datum i godinu rođenja, prebivalište, odnosno boravište),
* obrazloženje kandidature.

(2) Nepravovremene i nepotpune kandidature neće se uzeti u razmatranje.

(3) Kada je predlagatelj kandidature neformalna skupina mladih iz članka 6. stavka 2. ove Odluke, kandidatura mora, osim podataka iz stavka 1. podstavaka 2. i 3. ovog članka, sadržavati i podatke o svim predlagateljima (ime i prezime, OIB, datum i godinu rođenja te prebivalište, odnosno boravište).

**Članak 8.**

(1) Ako na javni poziv ne pristigne najmanje pet važećih kandidatura, javni poziv za isticanje kandidatura ponovit će se najkasnije u roku od šest mjeseci od dana objave prethodnog javnog poziva.

(2) Kandidati koji podnesu važeće prijave na ponovljeni javni poziv bit će birani u Savjet mladih redovitim postupkom, s tim da broj izabranih članova ne može biti manji od pet.

(3) Javni poziv za isticanje kandidatura ponavljat će se sukladno stavku 1. ovog članka do konstituiranja Savjeta mladih.

**Članak 9.**

(1) Nakon zaprimanja kandidatura za članove savjeta mladih, Odbor za izbor i imenovanja obavlja provjeru formalnih uvjeta prijavljenih kandidata te u roku od 15 dana od isteka roka za podnošenje prijava, sastavlja izvješće o provjeri formalnih uvjeta te utvrđuje popis važećih kandidata.

(2) Popis važećih kandidatura sadrži ime i prezime te datum rođenja kandidata za člana, složen prema abecednom redu, te uz svakog kandidata naziv predlagatelja.

(3) Izvješće o provjeri formalnih uvjeta i popis važećih kandidatura dostavljaju se Općinskom vijeću te se objavljuju na mrežnim stranicama Općine Malinska – Dubašnica.

**Članak 10.**

(1) Općinsko vijeće na prvoj sjednici nakon objave popisa važećih kandidatura raspravlja izvješće o provjeri formalnih uvjeta i s popisa važećih kandidatura za članove Savjeta mladih javnim glasovanjem bira članove Savjeta mladih.

(2) Osoba ne može istodobno biti član Savjeta mladih i član Općinskog vijeća Općine Malinska - Dubašnica

(3) U slučaju da nije moguće izabrati članove Savjeta mladih zbog dva ili više kandidata s jednakim brojem glasova, glasovanje se ponavlja za izbor kandidata do punog broja članova Savjeta mladih između onih kandidata koji u prvom krugu nisu izabrani jer su imali jednak broj glasova. Glasovanje se ponavlja dok se ne izaberu svi članovi Savjeta mladih.

(4) Rezultati izbora za članove Savjeta mladih objavljuju se na mrežnim stranicama Općine Malinska – Dubašnica.

**Članak 11.**

(1) Mandat izabranih članova Savjeta mladih traje od dana konstituiranja Savjeta mladih do isteka mandata članova Općinskog vijeća, u skladu s propisima kojima je uređen mandat članova predstavničkih tijela jedinica lokalne samouprave.

(2) Općinsko vijeće razriješit će člana Savjeta mladih i prije isteka mandata ako neopravdano izostane s najmanje 50 % sjednica Savjeta mladih u godini dana te na osobni zahtjev člana Savjeta mladih.

(3) Član Savjeta mladih koji za vrijeme trajanja mandata navrši trideset godina nastavlja s radom u Savjetu mladih do isteka mandata na koji je izabran.

(4) Ako se broj članova Savjeta mladih tijekom trajanja mandata spusti ispod dvije trećine početnog broja, Općinsko vijeće provest će postupak dodatnog izbora za onoliko članova Savjeta mladih koliko ih je prestalo biti članom Savjeta mladih prije isteka mandata. Na postupak dodatnog izbora odgovarajuće se primjenjuju odredbe ove Odluke koje se odnose na izbor članova Savjeta mladih.

(5) Mandat članova Savjeta mladih izabranih postupkom dodatnog izbora traje do isteka mandata članova Savjeta mladih izabranih u redovitom postupku biranja članova Savjeta mladih.

(6) Općinsko vijeće raspustit će Savjet mladih samo ako Savjet mladih ne održi sjednicu dulje od šest mjeseci.

**III. KONSTITUIRANJE SAVJETA MLADIH**

**Članak 12.**

(1) Savjet mladih mora se konstituirati u roku od 30 dana od dana objave rezultata izbora.

(2) Prvu sjednicu Savjeta mladih dužan je sazvati predsjednik Općinskog vijeća koji sjednicom predsjedava do izbora predsjednika Savjeta mladih.

(3) Savjet mladih je konstituiran izborom predsjednika Savjeta mladih.

(4) Predsjednika i zamjenika predsjednika Savjeta mladih biraju i razrješuju članovi Savjeta mladih iz reda izabranih članova većinom glasova svih članova.

(5) Za predsjednika Savjeta mladih je izabran član koji je osvojio najveći broj glasova.

(6) U slučaju da dva ili više članova ostvare jednak broj glasova, ponavlja se izbor među njima na istoj sjednici.

(7) Obavijest o konstituiranju Savjeta mladih objavljuje se na mrežnim stranicama Općine Malinska - Dubašnica.

(8) Ako Savjet mladih u roku od 30 dana od dana proglašenja službenih rezultata izbora za članove savjeta mladih ne izabere predsjednika, Općinsko vijeće objaviti će novi javni poziv za izbor članova savjeta mladih.

**IV. DJELOKRUG I NAČIN RADA SAVJETA MLADIH**

**Članak 13.**

(1) U okviru svoga djelokruga Savjet mladih:

* raspravlja na sjednicama Savjeta mladih o pitanjima značajnim za rad Savjeta mladih te o pitanjima iz djelokruga Općinskog vijeća koji su od interesa za mlade,
* u suradnji s predsjednikom Općinskog vijeća inicira u Općinskom vijeću Općine Malinska - Dubašnica donošenje odluka od značaja za mlade, donošenje programa i drugih akata od značenja za unaprjeđivanje položaja mladih na području općine Malinska - Dubašnica, raspravu o pojedinim pitanjima od značenja za unaprjeđivanje položaja mladih na području općine Malinska - Dubašnica te način rješavanja navedenih pitanja,
* putem svojih predstavnika sudjeluje u radu Općinskog vijeća prilikom donošenja odluka, mjera, programa i drugih akata od osobitog značenja za unaprjeđivanje položaja mladih na području općine Malinska- Dubašnica davanjem mišljenja, prijedloga i preporuka o pitanjima i temama od interesa za mlade,
* sudjeluje u izradi, provedbi i praćenju provedbe lokalnih programa za mlade, daje pisana očitovanja i prijedloge nadležnim tijelima o potrebama i problemima mladih, a po potrebi predlaže i donošenje programa za otklanjanje nastalih problema i poboljšanje položaja mladih,
* potiče informiranje mladih o svim pitanjima značajnim za unaprjeđivanje položaja mladih, međusobnu suradnju savjeta mladih u Republici Hrvatskoj te suradnju i razmjenu iskustava s organizacijama civilnoga društva i odgovarajućim tijelima drugih zemalja,
* potiče mlade na aktivnu participaciju u Općini Malinska - Dubašnica te ih po potrebi poziva na sjednice i uključuje u svoj rad,
* predlaže i daje na odobravanje Općinskom vijeću program rada popraćen financijskim planom radi ostvarivanja programa rada Savjeta mladih najkasnije do 30. studenoga tekuće godine za sljedeću kalendarsku godinu,
* izrađuje godišnje izvješće o svom radu te isto do 31. ožujka tekuće godine za prethodnu godinu upućuje Općinskom vijeću i dostavlja na znanje općinskom načelniku te isto podnosi tijelu državne uprave nadležnom za mlade do 31. ožujka tekuće godine za prethodnu godinu,
* po potrebi poziva vijećnike Općinskog vijeća na sjednice Savjeta mladih,
* potiče razvoj financijskog okvira provedbe politike za mlade i podrške razvoju organizacija mladih i za mlade te sudjeluje u programiranju prioriteta natječaja i određivanja kriterija financiranja organizacija mladih i za mlade,
* izabire jednog predstavnika u savjet mladih Primorsko-goranske županije,
* obavlja i druge savjetodavne poslove od interesa za mlade.

(2) Savjet mladih donosi program rada i financijski plan Savjeta mladih za svaku kalendarsku godinu.

(3) Program rada i godišnje izvješće o radu Savjeta mladih objavljuje se na mrežnim stranicama Općine Malinska-Dubašnica.

(4) Programom iz stavka 1. ovog članka utvrđuju se programske i druge aktivnosti, nositelji pojedinih aktivnosti te rokovi njihova izvršavanja, a mora sadržavati sljedeće aktivnosti:

* sudjelovanje u procesu izrade i praćenju provedbe lokalnog programa djelovanja za mlade,
* konzultiranje s mladima i organizacijama mladih i za mlade o temama bitnima za mlade,
* suradnju s tijelima jedinica lokalne, odnosno područne (regionalne) samouprave u politici za mlade i
* suradnju s drugim savjetodavnim tijelima mladih u Republici Hrvatskoj i inozemstvu.

(5) Program rada savjeta mladih donosi se većinom glasova svih članova savjeta mladih.

**Članak 14.**

(1) Način rada Savjeta mladih detaljno se uređuje poslovnikom o radu u skladu s odredbama Zakona o savjetima mladih.

(2) Poslovnik o radu Savjet mladih donosi na konstituirajućoj sjednici, većinom glasova svih članova Savjeta mladih.

(3) Prostorne, tehničke i administrativne uvjete za rad Savjeta mladih osigurava Općina Malinska - Dubašnica.

**Članak 15.**

(1) Savjet mladih predstavlja predsjednik savjeta mladih, saziva i predsjedava sjednicama Savjeta mladih, predstavlja Savjet mladih prema jedinici lokalne, odnosno područne (regionalne) samouprave i prema trećima te obavlja druge poslove u skladu s odredbama Zakona o savjetima mladih i poslovnika o radu Savjeta mladih.

(2) Zamjenik predsjednika zamjenjuje predsjednika za vrijeme njegove odsutnosti i spriječenosti u obavljanju dužnosti.

(3) Ako predsjednik Savjeta mladih ne obavlja svoje dužnosti, Savjet mladih može natpolovičnom većinom glasova svih članova pokrenuti postupak njegovog razrješenja i izbora novog predsjednika.

(4) Ako Savjet mladih ne pokrene postupak izbora novog predsjednika sukladno stavku 3. ovog članka, Općinsko vijeće može u pisanom obliku uputiti Savjetu mladih inicijativu za pokretanje postupka izbora novog predsjednika.

(5) Ako zamjenik predsjednika Savjeta mladih ne obavlja svoje dužnosti, predsjednik Savjeta mladih ili najmanje 1/3 članova Savjeta mladih može pokrenuti postupak za njegovo razrješenje s funkcije zamjenika predsjednika Savjeta mladih i izbor novog zamjenika predsjednika Savjeta mladih.

**V. SREDSTVA ZA RAD SAVJETA MLADIH**

**Članak 16.**

(1) Financijska sredstva za rad i program rada Savjeta mladih osiguravaju se u Proračunu Općine Malinska-Dubašnica.

(2) Prostor za održavanje sjednica Savjeta mladih osigurava Općina Malinska-Dubašnica.

(3) Članovi Savjeta mladih imaju pravo na naknadu za svoj rad u visini od 27,00 eura po prisustvu sjednici.

(4) Članovi Savjeta mladih imaju pravo na naknadu drugih putnih troškova i troškova smještaja neposredno vezanih uz rad u Savjetu mladih u visini stvarnih troškova ukoliko su upućeni na službeno putovanje izvan Općine Malinska-Dubašnica

(5) Članovi Savjeta mladih Općine Malinska-Dubašnica koji su predstavnici Savjeta mladih Općine Malinska-Dubašnica u Savjetu mladih Primorsko-goranske županije imaju pravo na naknadu za svoj rad samo po jednoj osnovi.

(6) Član savjeta mladih iz stavka 6. ovog članka ima pravo na naknadu za rad u savjetu mladih u kojem članovi savjeta mladih primaju naknadu za rad u višem iznosu.

**VI. ODNOS SAVJETA MLADIH I PREDSTAVNIČKOG TE IZVRŠNOG TIJELA OPĆINE MALINSKA-DUBAŠNICA**

**Članak 17.**

(1) Općinsko vijeće dostavlja Savjetu mladih sve pozive i materijale za svoje sjednice, te zapisnike s održanih sjednica u istom roku, kao i članovima Općinskog vijeća, te na drugi prikladan način informira Savjet mladih o svim svojim aktivnostima.

(2) Predsjednik Općinskog vijeća po potrebi, a najmanje svakih šest mjeseci, održava zajednički sastanak sa Savjetom mladih, a na kojem se raspravlja o svim pitanjima od interesa za mlade te o suradnji s Općinskim vijećem i drugim tijelima Općine Malinska-Dubašnica. Inicijativu za sastanak može pokrenuti i Savjet mladih.

(3) Na zajednički sastanak iz stavka 2. ovog članka mogu biti pozvani i drugi članovi Općinskog vijeća i drugih tijela Općine Malinska-Dubašnica, kao i stručnjaci iz pojedinih područja vezanih za mlade i rad s mladima.

(4) Na prijedlog Savjeta mladih Općinsko vijeće će raspraviti pitanja od interesa za mlade, i to najkasnije na prvoj sjednici koja će biti sazvana nakon dana dostave zahtjeva Savjeta mladih pod uvjetom da je prijedlog podnesen najkasnije sedam dana prije dana održavanja sjednice Općinskog vijeća.

(5) Predsjednik, zamjenik predsjednika ili drugi član Savjeta mladih dužan je odazvati se pozivima na sjednice Općinskog vijeća, prisustvovati sjednicama s pravom sudjelovanja u raspravi, ali bez prava glasa te dostaviti svaki podatak ili izvještaj koji o pitanju iz njegova djelokruga zatraži Općinsko vijeće.

**Članak 18.**

(1) Općinski načelnik Općine Malinska-Dubašnica po potrebi, a najmanje svakih šest mjeseci održava zajednički sastanak sa Savjetom mladih, a na kojem se raspravlja o svim pitanjima od interesa za mlade te o suradnji općinskog načelnika i Savjeta mladih.

(2) Općinski načelnik svakih šest mjeseci pisanim putem obavještava Savjet mladih o svojim aktivnostima koje su od važnosti ili interesa za mlade.

**VII. ZAVRŠNE ODREDBE**

**Članak 19.**

Ova Odluka stupa na snagu osmog dana od dana objave u „Službenim novinama Primorsko-goranske županije“.

**OPĆINSKO VIJEĆE OPĆINE MALINSKA - DUBAŠNICA**

**PREDSJEDNICA**

**Ivana Mišković, dipl.uč.**